b'\n_START_ARTICLE_\nRimantas Norvila\n_START_SECTION_\nBiografija\n_START_PARAGRAPH_\n1975 m. baig\xc4\x97 Kauno 26-\xc4\x85j\xc4\x85 vidurin\xc4\x99 mokykl\xc4\x85, trumpai studijavo Kauno politechnikos institute. 1976\xe2\x80\x931978 m. tarnavo armijoje Karaliau\xc4\x8diaus srityje. Nuo 1978 m. dirbo keliose Kauno darboviet\xc4\x97se. 1986 m. \xc4\xafstojo \xc4\xaf Kauno tarpdiecezin\xc4\x99 kunig\xc5\xb3 seminarij\xc4\x85, kuri\xc4\x85 baig\xc4\x97 1991 m. vasario 24 d._NEWLINE_Buvo vikaras Kauno arkikatedroje, Kauno \xc5\xa0v. Juozapo bei Kauno Kristaus Prisik\xc4\x97limo parapijose. 1993 m. paskirtas Kauno arkivyskupijos kurijos kancleriu. Tuo pat metu intensyviai darbavosi, ruo\xc5\xa1iant Jono Pauliaus II vizit\xc4\x85 Lietuvoje._NEWLINE_1995\xe2\x80\x931997 m. studijavo Romoje, Popie\xc5\xbei\xc5\xa1kame \xc5\xa1v. Tomo universitete (lot. Pontificia Universitas Studiorum a Sancto Thoma Aquinate, \xc5\xbeinomame kaip Angelicum), kuriame \xc4\xafgijo dvasingumo teologijos licenciato laipsn\xc4\xaf. 1997 m. paskirtas tituliniu Kastro (Le\xc4\x8d\xc4\x97s prov.) vyskupu ir Kauno arkivyskupo augziliaru. T\xc5\xb3 pa\xc4\x8di\xc5\xb3 met\xc5\xb3 bir\xc5\xbeelio 29 d. Kauno arkikatedroje konsekruotas vyskupu._NEWLINE_B\xc5\xabdamas vyskupu augziliaru, dirbo keli\xc5\xb3 Lietuvos Vyskup\xc5\xb3 Konferencijos (toliau \xe2\x80\x93 LVK) komisij\xc5\xb3 veikloje: Pasaulie\xc4\x8di\xc5\xb3 apa\xc5\xa1talavimo, Kunig\xc5\xb3 gyvenimo ir tarnyst\xc4\x97s, \xc5\xa0vietimo, taip pat \xe2\x80\x93 Ekumenin\xc4\x97je taryboje, be to, 1997\xe2\x80\x932001 m. \xc4\x97jo ir Kauno kunig\xc5\xb3 seminarijos rektoriaus pareigas. 1999 m. liepos 27 d. paskirtas Kauno arkivyskupo generalvikaru._NEWLINE_2002 m. sausio 5 d. popie\xc5\xbeius Jonas Paulius II paskyr\xc4\x97 R. Norvil\xc4\x85 Vilkavi\xc5\xa1kio vyskupu. Ingresas \xc4\xaf Vilkavi\xc5\xa1kio katedr\xc4\x85 \xc4\xafvyko 2002 m. vasario 10 d._NEWLINE_Nuo 2002 m. iki 2011 m. pirmininkavo LVK Jaunimo reikal\xc5\xb3 tarybai. Taip pat nuo 2002 m. vadovauja Ry\xc5\xa1i\xc5\xb3 su Lenkijos Vyskup\xc5\xb3 Konferencija tarybai, o nuo 2005 m. Briuselyje Europos vyskup\xc5\xb3 konferencij\xc5\xb3 komisijoje (COMECE) atstovauja LVK._NEWLINE_2011-2014 m. vadovavo LVK Liturgijos komisijai. LVK siun\xc4\x8diamas dalyvavo Vyskup\xc5\xb3 Sinoduose Vatikane 1999, 2005, 2008, 2014 m._NEWLINE_2016 m. kovo 4 d. i\xc5\xa1rinktas vienu i\xc5\xa1 COMECE viceprezident\xc5\xb3.'